UNkala Ungcwatshwa eNational Heroes Acre
UMongameli Robert Mugabe, uchaze umuyi uMnu. Enos Nkala njengendoda ebizinikele ukukhulula ilizwe, ilesibindi njalo eqotho.
HARARE — Omunye wababumba ibandla leZanu PF waba njalo ngumphathintambo wezemali, ezomvikela lokwenzakala elizweni, umuyi uMnu. Enos Muz’omubi Nkala ubekwe emathuneni angcwatshwa amaqhawe esizwe awe National Heroes Acre ngoLwesine. Abasebenza lomuyi abagoqela uMongameli Robert Mugabe, bachaze umuyi njengendoda ebizinikele ukukhulula ilizwe, elesibindi njalo eqotho. UMongameli Mugabe osebuse lelilizwe kusukela lithola uzibuse, ozwakale edanile ngesikhathi esethula umbiko wakhe kulomngcwabo eNational Heroes Acre ngoLwesine, utshele uzulu ukuba ufisa ngabe umuntu uphila nokunaphakade. UMugabe uphinde njalo watshela abakwamazwe angentshonalanga ukuba behlukane lele zimbabwe. Owake wasebenza lomuyi ngesikhathi sempi yenkululeko ebandleni le zanu pf,oselilunga le mdc ekhokhelwa nguMnumzana Morgan Tsvangirayi,osanda kukhethwa ukuba ngu Senator emzini weChitungwiza,uMnumzana James Makore, laye ubekulomkhsi. Kuthi omunye wenkokheli ye MDC-T uNkosikazi Sekayi Holland obekulomngwabo njalo uthi uze kulomngcwabo njengesibonelo sombuso wamabandla ehlukeneyo. Okhulume emele abemhuli yakonkala, uMnumzana Hebert Nkala uveze ukuba umuyi wayiguqula inkulumo ayenza ngomnyaka ka 2010 lapho athi akafisi ukubekwa emangcwabeni eNational Heroes Acre ngemva kokubonisana labemhuli phezu kwaloludaba. Umuyi ubhubhe ngoLwesithathu olwedlule esibhedlela se Avenues Clinic ngemva kokugula okwesikhathi eside obesekubangele ukungasebenzi kuhle kwenhliziyo yakhe kanye lezinso. UNkala wabotshwa kanenginengi ngesikhathi uhulumende wabahuquluzi benotho ebusa wahlala emajele abalisa eHwahwa, eSikombela kanye lase Gonakudzingwa. Ungomunye wabasungula ibandla le Zanu mhla ka 8 ngoNcwabakazi isungulelwa emzini wakhe we Highfields. Ungomunye wabahlala ejele ngendaba zezombusazwe okweminyaka elitshumi lambili. Ngaleso sikhathi, uhlale ejele lezinye inkokheli ezibalisa uMugabe. Kuthi abanye abotshwa labo esebabhubhayo babalisa uRev Ndabaningi Sithole, uMnu. Leopold Takawira, uMnu. Edgar Tekere loMnu. Maurice Nyagumbo. Abanye babakade bekulumngcwabo e-National Heroes Acre babalisa umkhokheli webandla le Mavambo/Kusile/Dawn uDr Simba Makoni, umkhokheli we MDC 99 uMnumzana Job Sikhala, umkhokheli we National Constitutional Assembly, uProffessor Lovemore Madhuku, inkokheli ebandleni le MDC ekhokhelwa nguMnumzana Morgan Tsvangirayi, uNkosikazi Sekayi Holland loMnumzana James Makore kanye lowayengumsekeli wenhloko kahulumende uProffessor Arthur Mutambara.